**Când te-am găsit**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Când te-am găsit pe plajă, dansând goală,

Te sărutai cu undele marine,

Cu briza nopții care în spirală

Îți compunea poeme sibiline.

Eu ți-am cerut din toate, poezia,

Un zbor spre mâine, un acord de liră,

Să-mi vindeci dorul, setea, aritmia,

Să-mi dai din suflet tot ce mă inspiră.

Vreau să rămâi povestea mea, mereu,

De poţi, s-aduci un albatros cu tine

Şi Marea Neagră cu al ei tangou,

Cu valuri ce iubesc printre suspine.

- Când ne-am găsit, îţi mai aduci aminte,

Păşeam proscrişi pe ţărmuri de tăceri...

Nu am schimbat eterne jurăminte,

Nici n-am visat un drum spre nicăieri.

Tu mi-ai întins o mână cu speranţă

Iar eu privind în ochii tăi mi-am zis

Că între noi i-o tandră rezonanţă

Ce nu va sta sub semnul interzis.

Au alergat pe ceasuri minutare,

Dar sunt aici, tu eşti încă aici,

Statornici... O fierbinte-mbrăţişare -

Am promovat din rangul de amici.

Ioan Grigoraș Liliana Trif